A Knight of the Seven Kingdoms

**A Knight of the Seven Kingdoms** on yhdysvaltalainen fantasiasarja, joka perustuu George R. R. Martinin pienoisromaanisarjaan *[[Seitsemän kuningaskunnan ritari|Tales of Dunk and Egg]]* ja sijoittuu samaan ''Tulen ja jään laulun'' maailmaan kuin televisiosarjat *[[Game of Thrones]]* ja *[[House of the Dragon]]*. Sarjan pääosia esittävät Peter Claffey ja Dexter Sol Ansell. Ensimmäinen tuotantokausi julkaistiin HBO Maxiin 18. tammikuuta – 22. helmikuuta 2026.

Sarja jatkuu toisella tuotantokaudella, joka julkaistaan vuonna 2027. Toinen kausi perustuu vuonna 2003 julkaistuun pienoisromaaniin ”Valan vannonut miekkamies” (*The Sworn Sword*). 

## Juoni
Sarja kertoo ”puskaritariksi” kutsutusta ritari Dunkista ja tämän aseenkantajasta Eggistä. Tapahtumat sijoittuvat aikaan noin 72 vuotta *House of the Dragonin* jälkeen ja noin sata vuotta ennen *Game of Thronesia*. Tapahtumapaikka Westerosin valtaistuinta hallitsee edelleen Targaryenien suku. Kaikki suvun lohikäärmeet ovat kuitenkin kuolleet. 

### Tyyli
*A Knight of the Seven Kingdoms* yhdistelee draamaa ja huumoria, ja tunnelmaltaan se on edeltäjiään kevyempi. Sitä on kutsuttu myös kaverikomediaksi. Edeltäjäsarjoista tuttuja elementtejä ovat juonittelu, alastomuus ja raaka väkivalta, mutta toisaalta sarja on tarinallisesti edeltäjiään kapeampi ja syventyy pääasiassa vain yhteen päähenkilöön. 

Kuten George R. R. Martinin kirjat, sarjan on sanottu murtavan fantasiagenren kliseitä ja odotuksia. Showrunner Ida Parkerin mukaan yksi sarjan vahvuuksista on päähenkilökaksikko Dunk ja Egg, jonka lyöttäytymistä yhteen voisi verrata *Game of Thronesin* epäodotuksenmukaisiin kaksikkoihin Arya Starkiin ja Sandor ”Hurtta” Cleganeen sekä Brienneen ja Podrickiin. Päähenkilö Dunkia on luonnehdittu on isoksi ja yksinkertaiseksi, Eggiä puolestaan pieneksi mutta nokkelaksi.

## Näyttelijät
### Ensimmäinen tuotantokausi

### Toinen tuotantokausi

## Tuotanto

### Käsikirjoitus
*A Knight of the Seven Kingdoms* -sarjaa alettiin suunnitella vuonna 2021, ja HBO:n julkistettiin tilanneen ensimmäisen tuotantokauden huhtikuussa 2023, jolloin sarjan kerrottiin olevan käsikirjoitusvaiheessa. Käsikirjoittaminen jouduttiin kuitenkin keskeyttämään viideksi kuukaudeksi käsikirjoittajien ja näyttelijöiden lakkojen takia.

Showrunner Ida Parker on kuvaillut kuutta jaksoa sopivaksi pituudeksi ensimmäiselle kaudelle ja kiittänyt HBO:ta siitä, ettei jaksomäärää täytynyt venyttää kymmeneen. George R. R. Martinin mukaan ensimmäinen tuotantokausi on tapahtumiltaan uskollinen hänen kirjoilleen. Martinin oli alun perin tarkoitus itse olla mukana käsikirjoittamassa sarjaa, mutta hän on kertonut päättäneensä sen sijaan priorisoivan muita projekteja. *Game of Thronesin* neljännen kauden jakso ”Ruusu ja leijona” (2014) on jäänyt hänen viimeisimmäksi televisiokäsikirjoituksekseen. Ida Parker käytti Martinia kuitenkin neuvonantajana ja kuvaili käyneensä tämän kanssa pitkiä keskusteluita sarjan käsikirjoittamisen aikana. Martin antoi käsikirjoitusluonnoksista paljon palautetta.

Sarjan lähdemateriaalina toimivia pienoisromaaneja George R. R. Martin on kirjoittanut kolme, ja ne on julkaistu vuosina 1998, 2003 ja 2010. Kukin kirja käsikirjoitetaan yhdeksi tuotantokaudeksi, ja showrunner Ida Parkerin mukaan luultavaa on, että HBO tilaa sarjaa yhteensä kolme kautta. Martin on kuitenkin ilmoittanut työstävänsä neljättä kirjaa, ja yhdessä Parkerin kanssa hän on toivonut voivansa jatkaa televisiosarjaa pidemmälle. Dunkin ja Eggin ympärille on luonnosteltu yhteensä 12 tarinaa, vaikkakin osa luonnoksista on vain yhden kappaleen mittaisia.

### Ohjaus
Ensimmäisen kauden jaksoista Sarah Adina Smith ohjasi kolme ja Owen Harris toiset kolme. Vastaavia tuottajia ovat George R. R. Martin, Ira Parker, Ryan Condal, Vince Gerardis, Owen Harris ja Sarah Bradshaw. Condal on tunnettu *[[House of the Dragon]]in* showrunnerina, ja Parker on käsikirjoittanut *House of the Dragoniin* yhden jakson.

### Kuvaukset
Ensimmäinen tuotantokausi kuvattiin Belfastissa Pohjois-Irlannissa kesäkuusta syyskuuhun 2024. Pohjois-Irlanti on ollut keskeinen kuvauspaikka myös *Game of Thronesissa* ja *House of the Dragonissa*.

Jo ennen ensimmäisen kauden julkaisua sarjasta tilattiin toinen tuotantokausi marraskuussa 2025. Toista kautta kuvataan joulukuusta 2025 kesäkuuhun 2026. Toisen tuotantokauden kuvauksista tuli huomattavasti ensimmäistä kautta pidemmät, erityisesti siksi, että kautta on kuvattu Pohjois-Irlannin lisäksi myös Gran Canarialla Espanjassa. Espanjassa sarjaa on täytynyt kuvata tarinallisista syistä, sillä toinen kausi sijoittuu kuivuusjaksoon, jota ei uskottavasti voinut kuvata Pohjois-Irlannissa.

### Musiikki
Sarjan musiikin on säveltänyt Dan Romer. Ääniraitaan haettiin vaikutteita lännenelokuvista, ja soittimina käytettiin muun muassa selloa ja kitaraa. Sävellyksissä otettiin tarkoituksellisesti etäisyyttä *Game of Thronesiin* ja *House of the Dragoniin*, joissa Ramin Djawadin säveltämä musiikki on eeppistä ja orkesterin säestämää. Molemmille päähahmoille Dunkille ja Eggille sävellettiin oma tunnusmusiikkinsa. Aiemmista sarjoista tuttua alkumusiikkia ei käytetty.

## Julkaisu
*A Knight of the Seven Kingdoms* sai ensi-iltansa HBO:lla ja HBO Maxilla 18. tammikuuta 2026. Sen ensimmäinen tuotantokausi koostuu kuudesta jaksosta, jotka julkaistiin viikon välein. Jaksojen pituus vaihtelee 31 minuutista 42 minuuttiin.

Toinen tuotantokausi on tarkoitus esittää vuonna 2027.

## Jaksot
### Ensimmäinen tuotantokausi

## Vastaanotto
Sarja on saanut hyvän vastaanoton. Arvosteluja keräävällä Rotten Tomatoes -sivustolla 83 kriitikon arvostelusta 94 prosenttia oli myönteisiä. Erityisesti pääroolien esittäjät Peter Claffey ja Dexter Sol Ansell ovat saaneet kehuja.

## Huomautukset

## Lähteet

## Aiheesta muualla

* ''A Knight of the Seven Kingdoms'' HBO:n sivuilla 
* 
* ''A Knight of the Seven Kingdoms'' Wiki of Westerosissa